**Stopnja DDV za trakove s trgovskima imenoma »STRAPPING TAPE« in »UNDERWRAPPING TAPE«**

**Pojasnilo FURS 4240-2111/2016-34 z dne 6. 7. 2016**

Davčnega zavezanca zanima uvrstitev izdelka »STRAPPING TAPE« in »UNDERWRAPPING TAPE« v carinsko nomenklaturo in stopnjo DDV.

V nadaljevanju pojasnjujemo:

*Za izdelka »STRAPPING TAPE« (KN 3005 10 00) in »UNDERWRAPPING TAPE« (KN 3005 90 99), se DDV obračuna po splošni, 22 % stopnji.*

**Uvrstitev blaga**

Izdelek »STRAPING TAPE« je trak narejen iz bombažne tkanine, ki je enostransko premazana z lepilom. Uporablja se pri vseh športih za preprečevanje poškodb ali njihovo ponavljanje, za fiksiranje sklepov (npr. kolena, rame, gležnji, ipd.), pri katerih je potrebna raztegljivost.

Na podlagi posredovanih podatkov, se izdelek po našem mnenju pravilno uvršča v kombinirano nomenklaturo pod tarifno oznako KN 3005 10 00.

Izdelek »UNDERWRAPPING TAPE« je podbandažni trak narejen iz tanke, visoko prilagodljive poliuretanske pene. Uporablja se skupaj s samolepilnim bombažnim trakom (»Strapping tape«) ali samolepilnim elastičnim trakom (»Elastic tape«). Ščiti pred neugodjem pri odstranjevanju samolepilnih trakov in preprečuje vnetja zaradi znojenja pod samolepilnimi trakovi.

Na podlagi posredovanih podatkov, se izdelek po našem mnenju pravilno uvršča v kombinirano nomenklaturo pod tarifno oznako KN 3005 90 99.

**Stopnja DDV**

Prvi odstavek 41. člena Zakona o davku na dodano vrednost – ZDDV-1 (Uradni list RS, št 13/11- UPB3, 18/11, 78/11, 38/12, 83/12, 14/13, 46/13-ZIPRS1314-A, 101/13–ZIPRS1415, 86/14 in 90/15) določa, da se DDV obračunava in plačuje po splošni 22 % stopnji od davčne osnove in je enaka za dobavo blaga in storitev. Nadalje je v drugem odstavku istega člena tega zakona navedeno, da se ne glede na prvi odstavek tega člena, DDV obračunava in plačuje po nižji 9,5 % stopnji od davčne osnove za dobave blaga in storitev iz Priloge I, ki je priloga tega zakona in njegov sestavni del.

V skladu s 3. točko Priloge I k ZDDV-1 se nižja stopnja DDV uporablja za zdravila, ki se uporabljajo za zdravljenje in preprečevanje bolezni v humani in veterinarski medicini, vključno z izdelki za nadzorovanje rojstev in z izdelki za higiensko zaščito.

Med izdelke za higiensko zaščito se uvrščajo izdelki iz tretjega odstavka 49. člena Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10, 110/10, 82/11, 106/11, 108/11, 102/12, 54/13, 85/14, 95/14, 39/16 in 45/16), ob upoštevanju četrtega do šestega odstavka 49. člena pravilnika, pri čemer se nižja stopnja DDV na podlagi 3. točke Priloge k ZDDV-1 uporablja za vato, gaze obveze in podobne proizvode (npr. obliže, obkladke) pod tarifno oznako 3005, torej le za sanitetni in obvezilni material.

Nadalje se v skladu s 4. točko Priloge I k ZDDV-1 nižja stopnja DDV uporablja za dobavo medicinske opreme, pripomočkov in drugih sredstev, ki so namenjena za lajšanje ali zdravljenje okvare ali invalidnosti in so namenjena izključno za osebno uporabo, vključno z njihovim vzdrževanjem. Med izdelke iz 4. točke Priloge I k ZDDV-1 se uvrščajo izdelki, ki so našteti v 50. členu pravilnika, med katerimi pa ni izdelkov, ki se v KN uvrščajo pod tarifno oznako 3005.

V skladu z navedenim, se v primeru dobav izdelkov, ki so glede na svoje karakteristike namenjeni preprečevanju poškodb (npr. sklepu, mišic, kosti ipd.), ne predstavljajo sanitetnega oziroma obvezilnega materiala iz tarifne oznake KN 3005 ter tudi niso uvrščeni v seznam izdelkov iz 50. člena pravilnika.